  Виталий Пронин Пресс-конференциын А. Соловьёвлы журналистъёс трос юанъёс сётъязы. Соос пӧлын гурт удыс, хоккей но быръёнъёс.Алнашысь вуэм журналистъёс шуизы: куд-ог ужбергатӥсьёс гурт хозяйствоосты банкротэ вуттыны выро, ваньбурзэс киулто. Александр Соловьёв оскытӥз: та ужпумез со син шораз сак возёз, законэз сӧрисьёслэсь кылзэс зол юалоз.Кенешонын кылпум потӥз коррупциен нюръяськон, бюджетысь уксёез шыръян сярысь но. Тӧро шуиз: удыссэс рос-прос нуыны быгатӥсьтэм, эшшо ке кузьмаськонэз яратӥсь но ӵыжы-выжыоссэс ӟеч удысъёсы интыяны вырись кивалтӥсьёсты уг жаля. Но меӵак вераса, уг поты вылэм таӵе учыръёсын пумиськем. Оскем потэ: ёросъёсысь-городъёсысь ки-валтӥсьёс данзэс уз сапталэ. Пресс-конференцие вуизы 50-лэсь ятыр журналистъёс.Александр Соловьёв огдыре данъяськыса но жаляса вераз «Ижсталь» хоккейя команда сярысь. Берло дыре со вормонъёсын шумпоттӥз: таӵеез ӧй вал ни совето вакытъёсысен. Но жаляса верано, та командаысь тужгес етӥз, усто тренеръёсты но шудӥсьёсты утьыны ӧз пӧрмы: соос кошконо кариськизы мукет улосъёсысь клубъёсы. Соосты асьме командаын возьыны кулэ луысал 540 миллион манет - бюджетын со ӧвӧл. Зэм, одӥгез коммерция банк пунэмен ӵектӥз вал 50 миллионзэ - но со малы гинэ тырмоз? Вылаз ик, тупатъяно луысал Ижысь йӧ дворецез. Та куронъёсты быдэстыны али луонлыкмы ӧвӧл, но котьма ке но спортлы шаерамы бадӟым саклык висъяське. Соин ик выль вормонъёслы оскон бадӟым.Кенешонын саклык висъяськиз туэ сентябре ортчоно быръёнъёслы но. А. Соловьёв ивортӥз: город Думаосты выльдонлы дасяське «Огъя Россия» партилэн Удмурт ёзэз. Партилэн списокезъя кандидатъёсты быръён вылысь радъяськиз праймериз. Иж город Думае партилэсь ӵектӥськисьёс пӧлын тужгес но трос куара люказы дышетонъя но наукая министрлэн воштӥсез Зоя Суворова, Кун Кенешысь депутат Алексей Прасолов но Ижысь медициная кун академилэн ректорез Николай Стрелков.Елена Никитина Туспуктӥз Эдуард Карипов    